钦定古今图书集成/明伦汇编/官常典/第798卷 > 王得仁
## 钦定古今图书集成/明伦汇编/官常典/第798卷 > 王得仁

按《明外史》本传：“得仁，名仁，以字行，新建人。本谢姓，父
避仇外家，因冒王氏。得仁五岁丧母，哀号如成人。初
为卫吏，以才荐，授汀州府经历。廉能勤敏，上下爱之。
秩满当迁，军民数千人乞留，诏增秩再任。居三年，推
官缺，英宗从军民请，就令迁擢。数辩冤狱，却馈遗，抑
镇守内臣苛索，政绩益著。邓茂七党陈政景纠清流”
贼蓝得隆等攻城，得仁与守将及知府刘能击败之，
擒政景等八十四人，馀贼惊溃。诸将议穷搜，得仁恐
滥及，下令招抚，果辨释难民三百人。都指挥马雄得
通贼者姓名，将按籍行戮，得仁力请焚其籍。贼复寇
宁化，率兵往援，斩首甚众，民多自拔归，贼势益衰。兵
事未解，忽遘疾，众欲舆归就医，得仁不可，曰：“吾一动，
贼必长驱。”乃起，坐帐中，谕将吏戮力平贼。遂卒。时正
统十四年冬也。军民哀恸，丧还，哭奠者道路相属，多
绘像祀之。天顺末，吏民乞建祠，有司为请。诏如广东
杨信民故事，春秋致祭。子一夔，天顺四年举进士第
一。授修撰，进左谕德，累迁工部尚书。卒赠太子少保。
正德中，谥文庄。